ମନ୍ଦିର ପରିଚାଳନାରେ ଅବ୍ୟବସ୍ଥା:ପାଣିଟାଙ୍କିରେ ମଲାକାଉ
ଆରଡ଼ି, ୨୨।୬ (ଡି.ଏନ.ଏ.)- ଭଦ୍ରକ ଜିଲାର ଶୈବପୀଠ ଆରଡ଼ିର ବାବା ଆଖଣ୍ଡଳମଣି ମନ୍ଦିର ପରିଚାଳନାରେ ତ୍ରୁଟି ଘଟିଛି। ମନ୍ଦିର ରୋଷେଇ ଘର ଛାତ ଉପରେ ଥିବା ଏକ ପାଣିଟାଙ୍କିରେ ମଲାକାଉ ପଡ଼ିଥିବା ଶୁକ୍ରବାର ଦେଖିବାକୁ ମିଳିଥିଲା। ଏହାକୁ ନେଇ ସେବାୟତ ଓ ଭକ୍ତମାନେ ଅସନ୍ତୋଷ ପ୍ରକାଶ କରିଛନ୍ତି। ଦୀର୍ଘଦିନ ପରେ ମନ୍ଦିର କର୍ମଚାରୀମାନେ ରୋଷେଇ ଘର ଓ କାର୍ଯ୍ୟାଳୟ ଛାତ ଉପରେ ଥିବା ପାଣିଟାଙ୍କି ସଫା କରୁଥିଲେ। ଏକ ପାଣିଟାଙ୍କିରେ ମଲାକାଉ ଦେଖି ସେମାନେ ଏହାକୁ କୌଶଳରେ ଫିଙ୍ଗି ଦେବାକୁ ଉଦ୍ୟମ କରୁଥିବା ବେଳେ କେତେକ ସେବାୟତଙ୍କ ନଜରକୁ ଆସିଥିଲା ବୋଲି ସୂଚନା ମିଳିଛି।  
ଉଲ୍ଲେଖନୀୟ ଯେ, ମଲାକାଉ ପଡ଼ିଥିବା ପାଣିଟାଙ୍କିରୁ ଜଳ ନେଇ ପ୍ରତିଦିନ ସେବାୟତମାନେ ରୋଷେଇ କାର୍ଯ୍ୟ ସମାପନ କରିଥାନ୍ତି। ଏଥିସହିତ ସର୍ବସାଧାରଣ ମଧ୍ୟ ଏହି ଟାଙ୍କିର ଜଳ ବ୍ୟବହାର କରନ୍ତି। ହେଲେ ଦାୟିତ୍ୱହୀନ ଭାବେ ମନ୍ଦିର ପରିଚାଳକ ଓ କର୍ମଚାରୀ ପାଣିଟାଙ୍କିର ଢାଙ୍କୁଣି ଅଛି କି ନାହିଁ, ତାହାର ତଦାରଖ ନ କରିବାରୁ ମନ୍ଦିର ପରିଚାଳନା ତ୍ରୁଟି ନେଇ ଅଙ୍ଗୁଳି ନିର୍ଦ୍ଦେଶ କରୁଥିବା ସେବାୟତମାନେ ଅଭିଯୋଗ କରିଛନ୍ତି। ଏଥିନେଇ ସେମାନେ ଉଚ୍ଚସ୍ତରୀୟ ତଦନ୍ତ ଦାବି କରିଛନ୍ତି। ଏ ସମ୍ପର୍କରେ ଯୁବ ସେବାୟତ ମାନସ କୁମାର ପାଢ଼ୀ ପାଣିଟାଙ୍କିରେ ମଲାକାଉ ଭାସିବା ଏବଂ ଏହି ପାଣିକୁ ବିଭିନ୍ନ କାର୍ଯ୍ୟରେ ବ୍ୟବହାର କରାଯିବା ଅତ୍ୟନ୍ତ ନିନ୍ଦନୀୟ କଥା ବୋଲି କହିଛନ୍ତି। ଘଟଣାର ତଦନ୍ତ କରାଯାଇ କାର୍ଯ୍ୟାନୁଷ୍ଠାନ ନିଆଯିବା ଉପରେ ସେ ଗୁରୁତ୍ୱାରୋପ କରିଛନ୍ତି। ମନ୍ଦିର ପରିଚାଳକ ବିଦ୍ୟାଧର ପଲାଇଙ୍କୁ ପଚାରିବାରୁ କହିଛନ୍ତି, ଫନୀ ବାତ୍ୟାରେ ପାଣିଟାଙ୍କିରୁ ଢାଙ୍କୁଣି ଉଡ଼ି ଯାଇଥିଲା। ପରେ ଏହାର ବ୍ୟବସ୍ଥା କରାଯାଇଥିଲା। ହେଲେ ପୁଣି କେବେ ଏହି ଢାଙ୍କୁଣି ଉଡ଼ିଯାଇଛି ତାହା ଜଣାନାହିଁ। ପରବର୍ତ୍ତୀ ସମୟରେ ଏଭଳି ତ୍ରୁଟି ଆଉ ହେବ ନାହିଁ ବୋଲି ସେ କହିଛନ୍ତି।